CELEX: 62009CN0269
Language: mt
Date: 2009-07-15 00:00:00
Title: Kawża C-269/09: Rikors ippreżentat fil- 15 ta’ Lulju 2009 — Il-Kummissjoni tal-Komunitajiet Ewropej vs Ir-Renju ta’ Spanja

12.9.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 220/28
            
         Rikors ippreżentat fil-15 ta’ Lulju 2009 — Il-Kummissjoni tal-Komunitajiet Ewropej vs Ir-Renju ta’ Spanja
   (Kawża C-269/09)
   2009/C 220/54
   Lingwa tal-kawża: L-Ispanjol
   
      Partijiet
   
   
      Rikorrenti: Il-Kummissjoni tal-Komunitajiet Ewropej (rappreżentanti: R. Lyal u F. Jimeno Fernández, aġenti)
   
      Konvenut: Ir-Renju ta’ Spanja
   
      Talbiet tar-rikorrenti
   
   
               —
            
            
               Tiddikjara li billi adotta u żamm fis-seħħ, bl-Artikolu 14 tal-Liġi 35/2006, tat-28 ta’ Novembru 2006, dwar it-taxxa fuq id-dħul tal-persuni fiżiċi u li temenda parzjalment il-liġijiet tat-taxxa fuq il-kumpanniji, fuq id-dħul tal-persuni mhux residenti u fuq il-patrimonju, dispożizzjoni li tipprovdi li l-persuni taxxabbli li jitrasferixxu r-residenza tagħhom lejn pajjiż barrani huma obbligati li jinkludu kull dħul li ma jkunx ġie meħud inkunsiderazzjoni fil-bażi taxxabbli tal-aħħar sena fiskali li matulha huma kienu kkunsidrati persuni taxxabbli residenti, ir-Renju ta’ Spanja naqas milli jwettaq l-obbligi tiegħu taħt l-Artikoli 19, 38 u 43 KE u taħt l-Artikoli 28 u 31 tal-Ftehim ŻEE.
            
         
               —
            
            
               Tikkundanna lir-Renju ta’ Spanja għall-ispejjeż.
            
         
      Motivi u argumenti prinċipali
   
   
               1.
            
            
               Skont l-Artikolu 14 tal-Liġi Spanjola dwar it-taxxa fuq id-dħul tal-persuni fiżiċi u li temenda parzjalment il-liġijiet tat-taxxa fuq il-kumpanniji, fuq id-dħul tal-persuni mhux residenti u fuq il-patrimonju, id-dħul huwa suġġett għat-taxxa tas-sena ta’ meta nkiseb. Madankollu, l-Artikolu 14(2) jipprovdi regoli speċjali li jagħmluha possibbli li ċertu tipi ta’ dħul jiġu intaxxati matul perijodi taxxabbli differenti. Madankollu, fil-każ fejn il-persuna taxxabbli titrasferixxi r-residenza tagħha lejn pajjiż barrani, l-Artikolu 14(3) jipprovdi li kull dħul li jkun għadu ma ġiex intaxxat għandu jiġi inkluż fil-bażi taxxabbli tal-aħħar sena fiskali li matula l-imsemmija persuna taxxabbli kien ikkunsidrat residenti.
            
         
               2.
            
            
               Il-Kummissjoni tikkunsidra li l-leġiżlazjoni Spanjola tippermetti trattament diskriminatorju fil-każijiet fejn persuna fiżika titrasferixxi r-residenza tagħha barra minn Spanja u li l-leġiżlazzjoni Spanjola għandha taplika l-imsemmija regola indipendentement minn jekk il-persuna fiżika żżomx jew le r-residenza tagħha fit-territorju Spanjol.
            
         
               3.
            
            
               L-imsemmija leġiżlazzjoni tikser il-prinċipju tal-moviment liberu tal-persuni previst bl-Artikoli 18, 39 u 43 tat-Trattat KE u l-Artikoli 28 u 31 tal-Ftehim ŻEE.